62003TO0325_EL
Διάδικοι
Σκεπτικό της απόφασης
Διατακτικό
Διάδικοι
Στην υπόθεση T-325/03,
E-Sim Ltd,
με έδρα την Ιερουσαλήμ (Ισραήλ), εκπροσωπούμενη από τον A. Ebert-Weidenfeller, δικηγόρο,
προσφεύγουσα,
κατά
Γραφείου Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα) (ΓΕΕΑ), εκπροσωπούμενου από τον G. Schneider,
καθού,
έτερος διάδικος κατά τη διαδικασία ενώπιον του τμήματος προσφυγών του ΓΕΕΑ:
Druckhaus Waiblingen Remstal-Bote GmbH, με έδρα το Waiblingen (Γερμανία),
που έχει ως αντικείμενο προσφυγή ακυρώσεως που άσκησε η αιτούσα την καταχώριση του λεκτικού σήματος «E-SIM», για ορισμένα προϊόντα και υπηρεσίες των κλάσεων 9 και 42, κατά της αποφάσεως του τετάρτου τμήματος προσφυγών του ΓΕΕΑ, της 18ης Ιουνίου 2003 (υπόθεση R 281/2002-4), περί απορρίψεως της προσφυγής που άσκησε η προσφεύγουσα κατά της αποφάσεως του τμήματος ανακοπών, το οποίο απέρριψε την αίτησή της για καταχώριση του εν λόγω σήματος στο πλαίσιο της διαδικασίας ανακοπής που κίνησε η δικαιούχος του εθνικού λεκτικού σήματος «ASIM», για ορισμένα προϊόντα και υπηρεσίες των κλάσεων 9, 35, 41 και 42,
Ο ΠΡΟΕΔΡΟΣ ΤΟΥ ΔΕΥΤΕΡΟΥ ΤΜΗΜΑΤΟΣ ΤΟΥ ΠΡΩΤΟΔΙΚΕΙΟΥ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
εκδίδει την ακόλουθη
Διάταξη
Σκεπτικό της απόφασης
1. Με έγγραφο που κατέθεσε στη Γραμματεία του Πρωτοδικείου στις 26 Νοεμβρίου 2003, η προσφεύγουσα γνωστοποίησε στο Πρωτοδικείο ότι, κατόπιν της παραιτήσεως της Druckhaus Waiblingen Remstal‑Bοte GmbH, με το από 31 Οκτωβρίου 2003 έγγραφο προς το ΓΕΕΑ, από την ανακοπή κατά της αιτήσεως καταχωρίσεως του επίμαχου σήματος, παραιτείται από την προσφυγή της, σύμφωνα με το άρθρο 99 του Κανονισμού Διαδικασίας του Πρωτοδικείου. Η προσφεύγουσα δεν υπέβαλε αίτημα ως προς τα δικαστικά έξοδα.
2. Με έγγραφο που κατέθεσε στη Γραμματεία του Πρωτοδικείου στις 18 Δεκεμβρίου 2003, το καθού επισήμανε στο Πρωτοδικείο ότι η διαδικασία επί της ενώπιον του προσφυγής δεν έπρεπε να περατωθεί με διάταξη περί διαγραφής της υποθέσεως από το Πρωτόκολλο του Πρωτοδικείου, αλλά με διάταξη περί καταργήσεως της δίκης, ώστε η προσβαλλόμενη απόφαση να αποκτήσει ισχύ δεδικασμένου. Με τις παρατηρήσεις του το καθού δεν υπέβαλε αίτημα ως προς τα δικαστικά έξοδα.
3. Όπως έκρινε το Πρωτοδικείο με τη διάταξη της 3ης Ιουλίου 2003, Τ-10/01, Lichtwer Pharma κατά ΓΕΕΑ – Biοfarma (Sedοnium) (Συλλογή 2003, σ. ΙΙ-2225, σκέψη 15), παραίτηση από την ανακοπή, όπως και από την αίτηση καταχωρίσεως σήματος, χωρεί σε οποιαδήποτε στάδιο. Ως εκ τούτου, αν ο ανακόπτων παραιτηθεί πριν η κατ’ άρθρο 43, παράγραφος 5, του κανονισμού (ΕΚ) 40/94 του Συμβουλίου, της 20ής Δεκεμβρίου 1993, για το κοινοτικό σήμα (ΕΕ 1994, L 11, σ. 1), απόφαση περί απορρίψεως της αιτήσεως καταστεί απρόσβλητη, η απόφαση του τμήματος ανακοπών, καθώς και η απόφαση του τμήματος προσφυγών επί της ανακοπής αυτής καθίστανται άνευ αντικειμένου και δεν δύνανται να εμποδίσουν την καταχώριση του σήματος.
4. Σύμφωνα με το άρθρο 99 του Κανονισμού Διαδικασίας, αν ο προσφεύγων γνωστοποιήσει εγγράφως στο Πρωτοδικείο ότι παραιτείται από τη δίκη, ο Πρόεδρος διατάσσει τη διαγραφή της υποθέσεως από Πρωτόκολλο.
5. Κατά το άρθρο 87, παράγραφος 5, τρίτο εδάφιο, του Κανονισμού Διαδικασίας, σε περίπτωση παραιτήσεως, εν απουσία αιτημάτων ως προς τα δικαστικά έξοδα, κάθε διάδικος φέρει τα δικαστικά έξοδά του.
6. Συνεπώς, η υπόθεση πρέπει να διαγραφεί από το Πρωτόκολλο και, εν απουσία αιτημάτων ως προς τα δικαστικά έξοδα, κάθε διάδικος πρέπει να φέρει τα δικαστικά έξοδά του.
Διατακτικό
Για τους λόγους αυτούς,
Ο ΠΡΟΕΔΡΟΣ ΤΟΥ ΔΕΥΤΕΡΟΥ ΤΜΗΜΑΤΟΣ ΤΟΥ ΠΡΩΤΟΔΙΚΕΙΟΥ
διατάσσει:
1) Η υπόθεση Τ-325/03 διαγράφεται από το πρωτόκολλο του Πρωτοδικείου.
2) Κάθε διάδικος φέρει τα δικαστικά έξοδά του.
Λουξεμβούργο, 6 Μαΐου 2004.